Před 55 lětami zetka w Bratislavje młody sobudźěłaćer nakładnistwa Mladé letá Peter Čačko prěni raz Serbow. Tehdy měješe wustajeńcu Ludoweho nakładnistwa Domowina na starosći. Lěto na to wón Łužicu wopyta a so do serbskeje kultury zahlada. A lubosć k serbskej rěči, literaturje a wuměłstwu jeho hižo njepušći.
Jeho wobstajne zhromadne dźěło z LND wobradźi serbskim dźěćom wjace hač połsta koprodukciskich titulow ze słowakskim nakładnistwom, někotre w šěsć nakładach. A štó drje njeznaje woblubowane papjercowe knižki kaž „Časnik“, „Na wsy“ abo „Ric rac do Afriki“, z kotrymiž so ći najmjeńši zdźěla dźensa hišće zabawjeja!
Peter Čačko pak runaše tež mnohim serbskim bajkam, powědančkam a basnjam puć do słowjanskich dźěćacych stwow. Mjez nimi bě knižka „Kak je elefant do hribow šoł“ Jurja Brězana, běštej zběrce bajkow „Łučlany Pětr“ a „Klinkotata lipka“ a běchu znowa powědane bajki wjacorych serbskich awtorow z rjada „Bajka“.
ces_Latn szl_Latn szl_Latn